Wir, Agnes, von gottes gnaden wilent chùnginn ze Ungˀn, ✳ tuͦn kunt allen die disen brief senhent oder horēt lesen, ✳ dz wir unsern cloͤstern ze Chûngsvêlt Sant Franciscus und Sant Claren ordens, unser stift, ✳ von unserr lieben frowen
und muͦter, frowen Elizabet, chûnginn von Rome, und von uns und von unsern lieben geschwùstergiden ✳ geben und lassen disù nachgeschribenn cleinet, ✳ dù ze gottes dienst horent. ✳ von erst von unserr lieben frowen und muͦter: einen guldinin
kelch, gewùrket mitt edelm gestein und mitt bêrlen. ✳ aber sêchs silbrin kelch, vˀgùldet. ✳ und den frowen in dem closter einen silbrinn kelch, da si uss trinkent, so sù unsern hˀren enphahent. ✳ und zwo silbrin ampullen. ✳ und ein urich guldin crùtz mitt
eim gamahù und mitt edelm gestein und mitt bêrlen. ✳ ein geschlagen silbrin hoͧpt mitt sant Vˀenen heiltuͦm. ✳ zwei groͤssù silbrinù kertzstal. ✳ einen silbrinn wichkessel. ✳ ein silbrin roͧchvas. ✳ ein silbrin zepter. ✳ einen silbrin oͤphel, hoͤret ze den jargeziten
uffen daz grab. ✳ ein jaspin schûssel, da man in ophert. ✳ ✳ zwo gross tavelen mitt hêlfenbeininen bilden. ✳ ein rot semit mêssegewant, drù stukk, mitt gar guͦten porten
ùber inen
und mitt bêrlen. ✳ drige alben. drige umbler. zwo stolen. dri hantvann, viervaͤrwig
gewùrket und undenan an wenig mitt bêrlen. ✳ einen groͤnen gerùhten semit, drù stukk, mitt guldinen porten ✳ und mitt bêrlen. ✳ einen gêlwen gerùhten semit mitt swarzen adel aren, drù stukk, ✳ wz unsers hˀren und vatters, chûnig Albr̄eh,
waffenkleit. ✳ ✳ zwo chor kappen, ein guldin und ein sidin. ✳ ze der frowen altar ein altertuͦch mitt menschen bilden und mitt bêrlen gesprenget. ✳ ein sidin alter twêhellen mitt einˀ bêrlohrter listen ✳ und an den orten dez riches schilt. ✳ ✳ zwei cornualia
mitt bêrlen, mitt unser frowen und dem engel un̄ sant Elizabet. ✳ zwei altˀtoͤcher mit merwundern, eins ze fron alter und eins ze der frowen alter, mitt viervaͤrwigen porten. ✳ von uns: ein urich guldin crùtz mitt fûnf grosen saphiren un̄ umbundumb
mitt bêrlen und steinen und mitt einem silbrin fuͦz, vˀgùldet. ✳ ein urich guldin tavel, da inne litt dz heilig crûtz, ✳ mitt edelm gestein und mitt bêrlen gewùrket. ✳ ein groͤss tavelen mitt cristallen und mitt zwein grosen steinen an mitteninne, ✳ gewùrket
mitt gestein und bêrlen. ✳ ein silbrin hant mitt heiltuͦm. ✳ ✳ zwen gelich cristallen, die nach der lengi uff vier foͤzzen stand und mitt cristallinen tùrlin, ✳ mitt heiltuͦm. ✳ einen hohen cristallen mitt eim spitzen tûrlin, mitt heiltuͦm. ✳ zwen hoch gelich cristallē mitt
hohen foͤzzen, da zwei crûtzlù uf hoͤrent. ✳ aber einen cristallen mitt eim hohen fuͦz, mitt heiltuͦm. ✳ aber einen cristallen mitt eim hohen fuͦz, mitt heiltuͦm. ✳ aber einen cristallen, nach der lengi uff foͤzzen und mitt drin knoͤphen, mitt heiltuͦm. ✳ ein cleines cristêllin uff
vier foͤzzen. ✳ aber ein cleines cristaͤllin mitt sant Vˀenen heiltuͦm. ✳ aber ein cleines hohes cristaͤllin mitt heiltuͦm und obenan mitt eim crùtzlin. ✳ sêchs hêlfenbeinin bùchsen ✳ und dri hêlfenbeinen laden ✳ und ein hùltzin mitt heiltuͦm. ✳ ein cleines hùltzins laͤdelin mit heͥltuͦm.
ein huͤltzins ùbergùltes laͤdelin, dar inne ist sant Laurentins schulterr. ✳ von unserr lieben frowen und muͦter chùnginn Elizabet un̄ von uns mitt an ander: ✳ einen hohen cristallen, uff geriht nach der lengi uff ein silbrinn fuͦz, vˀgùldet un̄ vˀwùrket mitt gestein
und mitt bêrlen und obnen dar uff ein gùldin crùtzlin ✳ mitt fûnf gar guͦten steinen, ✳ dar inne ist dz sacrament in der frowen chor. ✳ ✳ zwo bùchsen mitt geschlagem gold, ✳ mitt guͦten steinn und bêrlen, in der einen ist dz sac̃ment uff fron altˀ, in dˀ andren treit man dz
sac̃ment, so man die fromen bewaret. ✳ aber hant si
vō
uns ein mèssgewant, ein rot semit, drù stukk, mitt einˀ rèben von grossen wissen bêrlen uff eim guldin porten, ✳ und sint die roͤk hindenan und vornen ✳ un̄ umb die ermel ✳ gemachet oͧch mitt grossen wissen
bêrlen uff einen guldin porten. ✳ dri wis alben. ✳ dri umbler mitt grosen bêrlen und mitt gestein. ✳ zwo stolen. ✳ dri hantvann. ✳ ein chorkappen von rotem ruhem semit, hat ein listen mitt bêrlen vor nider mitt menschen bilden, undenan an wenig bêrlen. ✳ ein guldin
mêssgewant, dar uff ein crùtz mitt grossen bêrlen und mitt buͦchstaben, ✳ und an mitten an dem crùtz der schilt von Ungnˀ, ✳ drù stukk. ✳ dri alben. dri hantvann. ✳ zwo stolen mitt bêrlen und mitt gold genaͤget uff ein sidin tuͦch. ✳ ein violvarwes ruches semit,
drù stukk, mit cleinen bêrlen gemachet, ✳ dz wz unser gewant. ✳ ✳ dri alben. ✳ dri umbler. ✳ ✳ zwo stolen. dri hantvann. ✳ ein groͤnˀ semit mitt breiten porten, drù stukk. ✳ ein wisses mêssgewant, drù stukk, mitt guldnin porten. ✳ ein altˀtuͦch, hoͤret ze
fron alter, mitt grosen, wissen bèrlen, mitt bilden uff ein blaùves sidin. ✳ ein listen mitt gestein und mitt grossen wissen bêrlen uff geschlagen silber, vˀgùldet. ✳ zwei cornualia mitt unserr frowen und sant Elizabet mitt gestein un̄ mitt grossen bêrlen.
ein genaͤiet altˀtuͦch mitt merwundern. ✳ ein geschaͤtwet altˀtuͦch mitt bilden uff einē rotē semit. ✳ aber ein sidin twaͤhellen mitt einˀ listen mitt brustbilden. ✳ ein listen, ein viervaͤrwigen porten. ✳ aber hant si ein listen mitt wortē un̄ mitt gold un̄ mitt siden
genaͤiet. ✳ einē wissen sidinn umbhang. ✳ ze den vordern aͤltern jetlichem ein guldin altˀtuͦch und ein listen mitt bêrlen uff lengold. ✳ un̄ ein jetlichˀ altˀ hat ein listen von eim viervaͤrwigem porten. ✳ ✳ ze der frowen altˀ im closter ein altˀtuͦch mitt bildē und
mitt bêrlen gesprenget. ✳ und ein sidin twaͤhellē mitt bêrlen uff lengolt und an den ortē dez riches schilt. ✳ ✳ zwei cornualia mitt unserm hˀrē und sant Johans. ✳ abˀ zwei cornualia mitt unserr frowē un̄ sant Elizabet. ✳ abˀ ein genaͤiet altˀtuͦch mitt
merwundˀn und ein listen in dˀ tichte gewùrket. ✳ aber hant si von unsˀm liebē bruͦdˀ hertzog Lùpolt: ein guldin mèssgewant, drù stukk, mitt einē crùtz vō bêrlē ✳ un̄ an mittē dar uff dˀ schilt un̄ dˀ helm vō Oͤstˀrich. ✳ dri albē.✳ dri umbler. ✳ dri
hantvann. ✳ zwo stolen, die sint viervaͤrwig gewùrket. ✳ un̄ ein chorkappē mitt einˀ kugel ✳ mit gold un̄ mitt bêrlen und mitt gestein, hoͤret ze dē selbē mêssgewant. ✳ abˀ hant si vō unserr liebˀ swestˀ, hertzog Lùpoltz frowē, einen guldī mêssachel. ✳
si hand oͧch von unserem lieben bruͦder hertzog Heinrich und von sinˀ frowē: ein mêssgewant vō eim sidin blawen tuͦch, drù stukk, mitt eim crûtz von bêrlen, un̄ vor an dē mêssachel unser herr an dˀ sul, von bêrlen, ✳ hindenā an dem mêsssachel ein crucifix und
unsˀ frowe und sant Johans, ✳ oͧch mitt bêrlen. ✳ und ein chor kappen mitt einˀ listen un̄ mitt einˀ kugel vō bêrlē, hoͤret ze dē selbē messgewant. ✳ abˀ einē guldinn mêssachel. ✳ abˀ einē rotē gerùhten mêssachel, hoͤret ze fron altˀ. ✳ ein guldin crùtz mitt edelm
gestein und mitt bêrlen, und lit dz heilig crùtz dar inne. ✳ ✳ zwo silbrin ampullen. ✳ ein cristallin schrin. ✳ dri tepit dez heidenschen wˀkes mitt rosē. ✳ si hant oͧch von uns vier tepit vō kriechschem wˀk. ✳ abˀ hāt si von unsrˀ liebē swestˀ vō Oͤtingen:
ein gùldin mêssgewant, drù stuk, mitt einˀ gùldinˀ rebē von bêrlen un̄ an mittē ein pellicanꝰ. ✳ dri sidin alben. ✳ dri umbler. ✳ zwo stolē. ✳ dri hantvann. ✳ einē rotē gerùhten messachel, ist in dˀ frowē chor, mitt eim crùtz mitt bêrlē uff einē guldinn
porten und an mitten ein pellicanꝰ. ✳ und ein wiss alb. ✳ ein stol. ✳ ein hantvann. einen umbler. ✳ zwen rot gerùht semit mêssachel. ✳ aber hant si vō unsrˀ liebē swestˀ, dˀ hˀtzogin von Lutringē: ein brun sidin tuͦch mitt ✳ voͤgellin, ✳ guldinen,
drù stukk. ✳ dri blauwe tepit mitt schiltē. ✳ oͧch hant si von unsrˀ liebē swestˀ von Kalabria: ein silbrin crùtz, vˀgùldet, und an den vier orten jeclichē ✳ fùnf edelstein un̄ an mittē ein crucifix, dar ob fùnf stein. un̄ zwē guldin messachel, einē wissen
und einē groͤnē. ✳ aber hant si von unsers liebē bruͦders, hˀtzog Albrehtes, frowē ein har varwes sidin mêssgewant, drù stukk, mitt viervaͤrwigen guldinen porten. ✳ und von unserm liebē bruͦder hˀtzog Albreh̄ ein alter tuͦch fùr fronaltˀ, mitt den
siben ziten unsers hˀren genaͤiet und geschaͤtwet mitt siden uff gold. ✳ un̄ ein listen mitt cleinen brustbildē dez selbē wˀkes. ✳ aͤllù dù kleinet, die hie vor gescˀͥbē sint, sol man bruchē ze gottes dienst nach unsrˀ und unsrˀ liebē frowē un̄ muͦtˀ un̄ unserr
lieben geschwùstergiden meinūg und ordenung ✳ und sol si nieman vˀkoͧfen noch vˀsetzen, noch vˀgebē noch vˀenderen in keinen wêg sus noch so, durch de heinˀ sach noch not wêgē, ✳ es sige denn, ob si braͤchin, so sol man si besserē und widˀmachē, als
notdurftig ist. ✳ und sond die frowē un̄ die bruͦder mitt gantzem ernst nun und immˀ mer geflizzen sin, dz disù selben cleinet behalten un̄ vˀsorget wˀden, ✳ dz si in keinē weg wˀden vˀendert. ✳ und ze einˀ merˀ sichˀheit diser unserr ordenung,
so heissen wir un̄ wellē, ✳ dz aͤllù jar der denn minister, ✳ oder wˀ an sinˀ stat visitieret, ✳ fragen sol gemeinlich alle frowē bi gehorsami, ✳ dz si im sagen, ob der selben cleinet deheins vˀkoͧfet, ✳ vˀsetzet, ✳ vˀgeben oder in deheinē weg vˀwandelt oder
vˀendert sige. ✳ un̄ vˀnimt er, dz deheins vˀendert ist ✳ wider unserr ordenūg, ✳ dz sol er gebietē widˀ ze tuͦnd bi gehorsami aun allē fùrzug. ✳ ez sol oͧch der ✳ ✳ ministˀ alwêg, weͣnn er visitieret, ✳ odˀ wˀ ez tuͦt an sinˀ stat, ✳ gebietē dē frowē un̄ den
bruͦdˀn bi rêhtˀ gehorsami, ✳ dz si mitt dē selbē cleinedē ✳ widˀ unsrˀ ordˀnūg nit toͤgē. ✳ un̄ sol die ✳ ✳ êptiss₎ un̄ die pˀorin den ✳ ministˀ vˀmanē ✳ ze fragēt die frowē un̄ die bruͦdˀ un̄ ze gebietēt, als hie vor geschribē stat. ✳ un̄ dz disù ordenūg eweclich sichˀ un̄
staͤt belib, so hēken wir unser insigel an disen brief, ✳ dˀ gebē wart ze Chûngsvelt, do man zalt vō Cristus geburt drùzêhenhundˀt jar, ✳ dar nach in dem sibē und fùnfzigstē jar, an dem naͤhsten fritag nach sant Jacobs tag. ✳
wir lassen oͧch den vorgenanten unsˀn cloͤstern ✳ diz nach gescribenn cleinet, ✳ die dar nach uns worden sint. ✳ von unsˀm lieben bruͦder hertzog Albreht: ✳ ein gùdin mêsse gewat, ✳ drù stuk, ✳ und ein guldin chorkapp. ✳ von uns: zwei ein
guldin altˀtuͦch ✳ un̄ ein guldin chor kapp. ✳ ein guldin laͤdelin ✳ mit vil heiltuͦmes. ✳ abˀ ein gùldin laͤdeli, in dz sint vˀwùrket vier cristallen, ✳ in dem selben laͤdlin lit ein guldin crùtz, ist zwivalt ✳ mit guͦten gestein, ✳ in dem crùtz lit
ein dorn von der kron unsers herren. ✳ einen roten
mêszachel
mit einem grossen crucifix. ✳ von unsˀm lieben vetterren, ✳ hertzog Ruͦd̄: ✳ einen roten mêssachel mit berlinen rosen.